Document ID: 32009R0097

ΚΑΝΟΝΙΣΜΌΣ (ΕΚ) αριθ. 97/2009 ΤΗΣ ΕΠΙΤΡΟΠΉΣ
της 2ας Φεβρουαρίου 2009
για την εφαρμογή του κανονισμού (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου σχετικά με τις στατιστικές διάρθρωσης των επιχειρήσεων, όσον αφορά τη χρήση της ευέλικτης ενότητας
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, σχετικά με τις στατιστικές διάρθρωσης των επιχειρήσεων (1), και ιδίως το άρθρο 3 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 295/2008 θεσπίζει κοινό πλαίσιο για τη συλλογή, την κατάρτιση, τη διαβίβαση και την αξιολόγηση των κοινοτικών στατιστικών σχετικά με τη διάρθρωση, τις δραστηριότητες, την ανταγωνιστικότητα και τις επιδόσεις των επιχειρήσεων εντός της Κοινότητας.
(2)
Είναι αναγκαίο να προγραμματιστεί η χρήση της ευέλικτης ενότητας που αναφέρεται στο άρθρο 3 παράγραφος 2 στοιχείο ι) του κανονισμού σε στενή συνεργασία με τα κράτη μέλη και να αποφασιστούν οι τομείς της, ο κατάλογος χαρακτηριστικών, η περίοδος αναφοράς, οι καλυπτόμενες δραστηριότητες και οι ποιοτικές απαιτήσεις.
(3)
Η πρόσβαση στη χρηματοδότηση αποτελεί σημαντική πολιτική προϋπόθεση στα περισσότερα κράτη μέλη αλλά και στην Κοινότητα. Υπάρχουν στοιχεία που αποδεικνύουν ότι οι ευρωπαϊκές επιχειρήσεις αντιμετωπίζουν χρηματοδοτικό κενό, ιδίως όταν αναπτύσσονται γρήγορα ή όταν χαρακτηρίζονται ως νεοσύστατες επιχειρήσεις. Επομένως, χρειάζονται στατιστικές για να καταστεί δυνατή η σύγκριση της κατάστασης αυτών των επιχειρήσεων με εκείνη όλων των μικρομεσαίων επιχειρήσεων. Τα στοιχεία αυτά πρέπει να ληφθούν, κατά το δυνατό, από υφιστάμενες πηγές.
(4)
Όλες οι επιπλέον τεχνικές λεπτομέρειες που θα απαιτηθούν θα αποτελέσουν αντικείμενο κατευθυντήριων γραμμών και συστάσεων που θα εκπονήσει η Επιτροπή (Eurostat) σε στενή συνεργασία με τα κράτη μέλη.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ευέλικτη ενότητα που αναφέρεται στο άρθρο 3 παράγραφος 2 στοιχείο ι) του κανονισμού (ΕΚ) αριθ. 295/2008 χρησιμοποιείται για την παραγωγή στατιστικών σχετικά με την πρόσβαση των επιχειρήσεων στη χρηματοδότηση. Οι τομείς της συλλογής στοιχείων είναι οι επιχειρήσεις που δεν ανήκουν στον χρηματοπιστωτικό κλάδο, απασχολούσαν 10 έως 249 άτομα το 2005, λειτουργούν ακόμη το 2008 και απασχολούν 10 ή περισσότερα άτομα κατά την περίοδο αναφοράς που αναφέρεται στο άρθρο 6, καθώς και τα επιμέρους σύνολα των επιχειρήσεων υψηλής ανάπτυξης (μέση ετήσια αύξηση της απασχόλησης πάνω από 20 % κατά την περίοδο από το 2005 έως το 2008) και των επιχειρήσεων ταχύτατης ανάπτυξης ηλικίας έως πέντε ετών, που ιδρύθηκαν το 2003 ή το 2004.
Άρθρο 2
Προκειμένου να μειωθεί ο φόρτος για τις επιχειρήσεις και οι δαπάνες για τα κράτη μέλη, χρησιμοποιούνται, όταν είναι δυνατό, υφιστάμενα στοιχεία από διοικητικές πηγές.
Άρθρο 3
Τα χαρακτηριστικά που περιλαμβάνονται στη συλλογή στοιχείων είναι τα εξής:
α)
η σημασία του ιδιοκτησιακού καθεστώτος στο ξεκίνημα της επιχείρησης και κατά τη χρονική στιγμή της παρατήρησης για την πρόσβαση στη χρηματοδότηση·
β)
ο βαθμός και τα ποσοστά επιτυχίας όλων των προσπαθειών για την εξασφάλιση διαφόρων ειδών εσωτερικής και εξωτερικής χρηματοδότησης και οι λόγοι της αποτυχίας αυτών των προσπαθειών·
γ)
το μέγεθος των εγγυήσεων για τα επιχειρηματικά δάνεια·
δ)
ο τρόπος με τον οποίο ο ιδιοκτήτης/διαχειριστής της επιχείρησης αντιλαμβάνεται τα έξοδα και το φόρτο λόγω της απόκτησης επιχειρηματικών δανείων και λόγω της χρηματοοικονομικής κατάστασης της επιχείρησης·
ε)
η σημασία της επιλογής χρηματοπιστωτικού ιδρύματος (γεωγραφική γειτνίαση, ιδίως σε διασυνοριακές καταστάσεις, αλλοδαπός ιδιοκτήτης και εγχώριος ιδιοκτήτης, καθεστώς πρώην πελάτη κ.λπ.)·
στ)
ο λόγος χρέους/κύκλου εργασιών και άλλοι συσχετισμοί χρηματοπιστωτικών χαρακτηριστικών στους λογαριασμούς των επιχειρήσεων και η σημασία τους για τη μελλοντική ανάπτυξη των επιχειρήσεων·
ζ)
η παρατηρούμενη ανάγκη για μελλοντική χρηματοδότηση και οι μορφές της καθώς και οι λόγοι αυτής της ανάγκης·
η)
η εκτίμηση της σχέσης μεταξύ, αφενός, των δυνατοτήτων χρηματοδότησης και της διαθεσιμότητάς τους και, αφετέρου, των προοπτικών ανάπτυξης της απασχόλησης·
θ)
η εκτίμηση του συνολικού διοικητικού φόρτου για τις επιχειρήσεις·
ι)
η απαιτούμενη προσπάθεια για να απαντηθεί (εάν χρειαστεί) ερωτηματολόγιο σχετικά με την πρόσβαση στη χρηματοδότηση.
Άρθρο 4
Οι δραστηριότητες που περιλαμβάνονται είναι τα ακόλουθα σύνολα της κοινής στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα όπως θεσπίζονται με τον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (2) (NACE αναθ. 2), εφόσον πρόκειται για δραστηριότητες της αγοράς:
α)
τομείς Β έως Ε (βιομηχανία)·
β)
τομέας ΣΤ (κατασκευές)·
γ)
τομείς Ζ έως N [υπηρεσίες, σύνολα με εξαίρεση τα Ι, Κ (χρηματοπιστωτικές υπηρεσίες) και Μ]·
δ)
τομέας Ι (υπηρεσίες ΤΠΕ)·
ε)
τομέας Μ (επαγγελματικές, επιστημονικές και τεχνικές υπηρεσίες).
Άρθρο 5
Η αρμόδιες εθνικές αρχές των κρατών μελών διαβιβάζουν στην Επιτροπή (Eurostat) τα αποτελέσματα όσον αφορά τα χαρακτηριστικά που αναφέρονται στο άρθρο 3 του παρόντος κανονισμού, συμπεριλαμβανομένων εμπιστευτικών δεδομένων, σύμφωνα με τις ισχύουσες κοινοτικές διατάξεις όσον αφορά τη διαβίβαση δεδομένων που καλύπτονται από το στατιστικό απόρρητο, και ιδίως τον κανονισμό (Ευρατόμ, ΕΟΚ) αριθ. 1588/90 του Συμβουλίου, της 11ης Ιουνίου 1990, σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο (3).
Αυτές οι κοινοτικές διατάξεις εφαρμόζονται στην επεξεργασία των αποτελεσμάτων, εφόσον αυτά περιέχουν εμπιστευτικά στοιχεία. Τα στοιχεία διαβιβάζονται σε ηλεκτρονική μορφή. Το μορφότυπο διαβίβασης είναι σύμφωνο με τα πρότυπα ανταλλαγής στοιχείων που καθόρισε η Επιτροπή (Eurostat). Τα στοιχεία διαβιβάζονται ή τηλεφορτώνονται ηλεκτρονικά στο ενιαίο σημείο εισόδου στοιχείων που διατηρεί η Επιτροπή (Eurostat).
Άρθρο 6
Η περίοδος αναφοράς είναι η περίοδος του 2010 κατά τη διάρκεια της οποίας τα στοιχεία είτε συγκεντρώνονται από υφιστάμενες πηγές είτε συλλέγονται στις επιχειρήσεις.
Άρθρο 7
Η απαίτηση ποιότητας είναι η παροχή συνόλων στοιχείων που καλύπτουν τον ακόλουθο αριθμό στατιστικών μονάδων ανά συμμετέχον κράτος μέλος:
-
Γερμανία, Ισπανία, Γαλλία, Ιταλία και Ηνωμένο Βασίλειο: από καθεμία χώρα απάντηση από 1 800 επιχειρήσεις ή το ισοδύναμο σε υφιστάμενα στοιχεία·
-
Βέλγιο, Βουλγαρία, Ιρλανδία, Ελλάδα, Κάτω Χώρες, Πολωνία, Σλοβακία και Σουηδία: από καθεμία χώρα απάντηση από 900 επιχειρήσεις ή το ισοδύναμο σε υφιστάμενα στοιχεία·
-
Δανία και Φινλανδία: από καθεμία χώρα απάντηση από 500 επιχειρήσεις ή το ισοδύναμο σε υφιστάμενα στοιχεία·
-
Λεττονία και Λιθουανία: από καθεμία χώρα απάντηση από 300 επιχειρήσεις ή το ισοδύναμο σε υφιστάμενα στοιχεία·
-
Κύπρος και Μάλτα: από καθεμία χώρα απάντηση από 233 επιχειρήσεις ή το ισοδύναμο σε υφιστάμενα στοιχεία.
Άρθρο 8
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Φεβρουαρίου 2009.

Labels: 4
15
19